
Text rozhodnutia
Súd: Krajský súd Bratislava Spisová značka: 6S/2330/2012 Identifikačné číslo súdneho spisu: 1012211254 Dátum vydania rozhodnutia: 13. 02. 2013 Meno a priezvisko sudcu, VSÚ: JUDr. Petra Príbelská, PhD. ECLI: ECLI:SK:KSBA:2013:1012211254.1 Uznesenie Krajský súd v Bratislave v právnej veci žalobcu: IMMORENT Gamma s.r.o., IČO 36 615 927, so sídlom Tomášiková 48, 832 52 Bratislava, právne zastúpený: BBH advokátska kancelária, s.r.o., so sídlom Gorkého 3, 811 01 Bratislava, proti žalovanému: Finančné riaditeľstvo Slovenskej republiky, so sídlom Lazovná 63, 974 01 Banská Bystrica, o preskúmanie zákonnosti žalovaného č. 1100308/1/1294093/2012 zo dňa 29.11.2012 a o odklade vykonateľnosti, takto r o z h o d o l : Krajský súd v Bratislave o d k l a d á vykonateľnosť rozhodnutia žalovaného Finančného riaditeľstva Slovenskej republiky č. 1100308/1/1294093/2012 zo dňa 29.11.2012 , až do právoplatnosti rozhodnutia súdu o žalobe žalobcu. o d ô v o d n e n i e : Žalobou doručenou Krajskému súdu v Bratislave dňa 27.12.2012 sa žalobca domáhal preskúmania zákonnosti rozhodnutia žalovaného č. 1100308/1/1294093/2012 zo dňa 29.11.2012, ktorým žalovaný ako odvolací orgán potvrdil prvostupňové rozhodnutie správcu dane, Obce Dolný Hričov č. 274/1/2012 zo dňa 21.8.2012 č.k. 2012/910, ktorým správca dane žalobcovi vyrubil daň z nehnuteľnosti za rok 2012 v celkovej sume XX.XXX,XX €. Žalobca vo svojej žiadosti o odklad vykonateľnosti doručenej Krajskému súdu v Bratislave dňa 6.2.2013 uviedol, že je projektovou spoločnosťou založenou za účelom realizácie investičného projektu vybudovania a prevádzkovania priemyselného parku v Dolnom Hričove, pričom realizácia projektu prinesie vytvorenie nových pracovných miest a podnikateľských príležitostí. Obec Horný Hričov nezákonne zadržiava finančné prostriedky žalobcu vo výške XXX.XXX,XX € pričom žalobca týmito prostriedkami nemôže disponovať a je nútený ich nahrádzať ďalšími úverovými zdrojmi. Obec Dolný Hričov navyše nezákonne vyrubila v rozpore so zákonom vysoké dane z nehnuteľnosti za roky 2012,2011 a 2010. Akékoľvek ďalšie nezákonné finančné zaťaženie ohrozí žalobcovu likviditu a bude brániť rozvoju projektu výstavby priemyselného parku, pričom v konečnom dôsledku môže takéto bránenie a spomalenie spôsobiť aj neúspech projektu výstavby priemyselného parku vzhľadom na konkurenciu. Podľa § 250c veta druhá O.s.p., na žiadosť účastníka môže predseda senátu uznesením vykonateľnosť rozhodnutia odložiť, ak by okamžitým výkonom napadnutého rozhodnutia hrozila závažná ujma. Súd na základe obsahu spisu skonštatoval, že sú splnené podmienky pre postup podľa ustanovenia § 250c veta druhá O.s.p., preto žiadosti žalobcu bolo vyhovené a uznesením bola odložená vykonateľnosť prvostupňového rozhodnutia až do právoplatnosti rozhodnutia súdu o podanej žalobe. Poučenie: Proti tomuto uzneseniu odvolanie nie je prípustné.

